Du kender nok lyden. Den insisterende tone fra landets sirener, der bliver testet hvert år, når kalenderen siger første onsdag i maj. På den ene side er alt som det plejer, når klokken slår 12.00 i dag. Men på den anden side, vil du også for allerførste gang kunne høre den insisterende tone på din mobiltelefon gennem S!RENEN. Så sidder du i et vigtigt møde ved middagstid, er det måske en god idé at slukke for telefonen. Det er nemlig ikke nok at sætte den på lydløs, hvis du vil skånes for larm fra mobilen og suk fra kollegaerne. Vil du i stedet gerne høre, hvordan det lyder, når telefonen afspiller sirenen, så skal du intet gøre. Det er nemlig ikke nødvendigt at hente en app eller på anden måde tilmelde dig. Langt de fleste nyere telefoner vil reagere, når systemet bliver sat i gang klokken 12.00. - Bliv derfor ikke bekymret, når systemet testes, skriver Beredskabsstyrelsen og politiet på hjemmesiden www.sirenen.dk. En ekstra hjælp Den mobile varsling er en udbygning af det eksisterende varslingssystem. Det vil sige, at sirenen på mobilen ikke erstatter de fysiske varslingssirener, du kender i forvejen. - I stedet udvider den myndighedernes mulighed for at varsle borgerne, når der er fare på færde, står der på hjemmesiden www.sirenen.dk. Med advarsler på mobilen bliver du altså informeret hurtigere og bedre om, hvad der sker, og hvordan du skal reagere, når større kriser opstår nær dig. "Stop, læs, reagerer" lyder budskabet fra det nye varslingssystem på din mobiltelefon. Det er Beredskabsstyrelsen og Rigspolitiet, der arbejder sammen om S!RENEN.
Med det nye tiltag bliver du informeret hurtigere og bedre om, hvad der sker, og hvordan du skal reagere, når større kriser opstår nær dig.